
Z A P I S N I K

s 6. sjednice Vijeća Gradske četvrti Sesvete, održane 11. studeni  2021 ., s početkom u 18,00 sati u Gradskoj četvrti Sesvete – Plava dvorana, Trg Dragutina Domjanića 6, Sesvete.

Nazočni članovi Vijeća Gradske četvrti Sesvete:

Petar Bajan, Vinko Batinić, Ivan Dokša, Željko Grbavac, Zorica Gregurić, Damir Grgić, Mihaela Husić, Stjepan Kezerić, Ivan Krivačić, Magdalena Kozarić Špoljarić, Matija Kralj, Vedran Ledinščić, Vladimir Marić, Damir Pigac.

Nazočni radno, gosti i predstavnici tiska:
- Zvonko Rumenjak- član Vijeća Mjesnog odbor Jelkovec
- Višnja Kljajić- članica Vijeća Mjesnog odbora Gajišće
- Borko Samec - glavni i odgovorni urednik portala Sesvete Danas
- Stipe Jurić, Nives Polojac - Gradski ured za mjesnu samoupravu, P.O. Sesvete

Sjednicu Vijeća Gradske četvrti Sesvete otvara Stjepan Kezerić, predsjednik Vijeća, pozdravlja nazočne članove Vijeća Gradske četvrti Sesvete, sve radno nazočne, zahvaljuje na odazivu i konstatira da je prisutno 14 članova Vijeća. Dalje navodi da je članovima Vijeća e-poštom poslan zapisnik s 5. sjednice Vijeća. Upitao je imaju li primjedbi na zapisnik.

Vijeće je isti usvojilo jednoglasno.

Predsjednik je potom iznio prijedlog dnevnog reda 6. sjednice Vijeća Gradske četvrti Sesvete, te predlaže da se dnevni red  dopuni točkom Prijedlog zaključka o dječjim vrtićima na području Gradske četvrti Sesvete, a koji je predložen od strane člana Vijeća g. Matije Kralja.

Članovi Vijeća nemaju primjedbi na ovakav dnevni red, te je isti usvojen jednoglasno.

	Predsjednik je također predložio da se Prijedlog zaključka o kupnji zemljišta oznake k.č. 2715/3 k.o. Sesvete i Prijedlog zaključka o kupnji zemljišta oznake k.č. 1662/3, 1662/4 i 1672/3 k.o. Vugrovec izbace iz prijedloga dnevnog reda jer još nismo zaprimili pisana očitovanja nadležnih vijeća mjesnih odbora za iste pa će se o njima odlučivati na sljedećoj sjednici. Potom je također predložio da se Prijedlog zaključka o dječjim vrtićima na području Gradske četvrti Sesvete uvrsti kao točka pod rednim brojem 7.

Članovi Vijeća nemaju primjedbi na predloženi dnevni red te je isti usvojen jednoglasno.

DNEVNI RED :

1. Prijedlog zaključka o izmjeni Plana komunalnih aktivnosti Gradske četvrti Sesvete u 2021.
1. Prijedlog zaključka o donošenju prioriteta za Plan komunalnih aktivnosti Gradske četvrti Sesvete u 2022.
1. Prijedlog zaključka o Prijedlogu Programa građenja komunalne infrastrukture na području Grada Zagreba u 2022. – davanje mišljenja
1. Prijedlog zaključka o Prijedlogu Programa održavanja javnih prometnih površina, građevina i uređaja javne namjene, javne rasvjete te izvanrednog održavanja nerazvrstanih cesta na području Grada Zagreba u 2022. – davanje mišljenja
1. Prijedlog zaključka o Prijedlogu Programa asfaltiranja nerazvrstanih cesta I. reda u 2022. – davanje mišljenja
1. Prijedlog zaključka o imenovanju ulice na području mjesnog odbora Drenčec
1. Prijedlog zaključka o dječjim vrtićima na području Gradske četvrti Sesvete
1. Razno

/ Prelazi se na rad po dnevnom redu /

Ad 1)
Stjepan Kezerić navodi da je svima dostavljen Prijedlog Zaključka o izmjeni Plana komunalnih aktivnosti Gradske četvrti u 2021., te je otvorio raspravu.
Vladimir Marić zatražio je pojašnjenje zašto Ministarstvo unutarnjih poslova nije dalo suglasnost za nadzorne kamere. Potom je zahvalio svima na podršci vezano za premještaj otpada u Sesvetskom Kraljevcu.
Stipe Jurić odgovorio je da je Ministarstvo unutarnjih poslova poslalo službeni odgovor kako na navedenim lokacijama do sada nije zabilježena prometna nesreća sa smrtnim ishodom te da iz toga razloga nemaju namjeru postaviti nadzorne kamere. Potom je Vijeće Gradske četvrti Sesvete u svoj Plan komunalnih aktivnosti za 2021.g. uvrstilo izradu projekta za postavu kutija za nadzorne kamere kako bi policija mogla periodično mijenjati kamere. Također navodi da je javna nabava obustavljena sa 1. srpnjem 2021.g., shodno tome nije se stigao obaviti izbor projektanta na javnoj nabavi te su iste izbačene iz Plana komunalnih aktivnosti za 2021.g.
Matija Kralj postavio je upit da li je pristigao odgovor vezano za plan projektiranja vodoopskrbne mreže u Adamovcu.
Stipe Jurić odgovorio je da se također nije stigao ugovoriti projektant na javnoj nabavi te iz toga razloga je izbačeno iz Plana komunalnih aktivnosti u 2021.g.
Ivan Dokša apelira da u Sesvetama postoji četiri glavna prometna pravca gdje bi trebalo postaviti nadzorne kamere.
Stjepan Kezerić podržava prijedlog da se obuhvate sva četiri glavna prometna pravca u Sesvetama.
Stipe Jurić apelira da je potrebno precizirati i dostaviti točne lokacije gdje bi se postavile kutije za nadzorne kamere na navedenim prometnim pravcima.
Stjepan Kezerić daje na glasanje predloženi prijedlog.

Kako nije bilo primjedbi Vijeće je jednoglasno donijelo


Zaključak
o izmjeni Plana komunalnih aktivnosti Gradske četvrti Sesvete u 2021.

/ Zaključak se prilaže zapisniku sjednice /


Ad 2)
Stjepan Kezerić navodi da je svima dostavljen Prijedlog zaključka o donošenju prioriteta za Plan komunalnih aktivnosti Gradske četvrti Sesvete u 2022.g., te su svi prijedlozi prioriteta u tablici prošli povjerenstva ovoga Vijeća i usuglašeni su s Povjerenstvima i predsjednikom Vijeća. Potom je otvorio raspravu.
Vladimir Marić postavio je upit vezano za otkup zemljišta za izgradnju dječjeg i sportskog igrališta u Dumovcu jer kako je vidljivo iz Plana komunalnih aktivnosti osigurana su sredstva od 20.000,00 kuna te smatra da to nije dovoljno.
Stipe Jurić odgovorio je da je iznos od 20.000,00 kuna predviđen samo za izradu parcelacijskog i procjembenog elaborata te se ne zna da li će se do kraja godine stići provesti javna nabava kako bi se izabrao projektant koji bi izradili predmetne elaborate. Apelira da bi bilo dobro da se do kraja godine napravi procjembeni elaborat kako bi Gradski ured za upravljanje imovinom Grada i Gradski ured za imovinsko pravne poslove mogli provesti otkup zemljišta sa vlasnicom navedene parcele. 
Stjepan Kezerić daje na glasanje predloženi prijedlog.

Kako nije bilo primjedbi Vijeće je jednoglasno donijelo


Zaključak
o donošenju prioriteta za Plan komunalnih aktivnosti Gradske četvrti Sesvete u 2022.

/ Zaključak se prilaže zapisniku sjednice /


Ad 3)
Stjepan Kezerić navodi da je svima dostavljen Prijedlog zaključka o Prijedlogu Programa građenja komunalne infrastrukture na području Grada Zagreba u 2022.- davanje mišljenja. Potom apelira da Gradski ureda za prostorno uređenje, izgradnju Grada, graditeljstvo, komunalne poslove i promet nije uvrstio ni jedan prioritet Gradske četvrti Sesvete shodno tome je održan sastanak gdje je rečeno od v.d. pročelnika Dinka Bilića da im je znatno smanjen proračun i da se ukupno može izdvoji 1.500.000,00 kuna za Gradsku četvrt Sesvete te je predsjednik zamolio pročelnika da se odobri barem 2.000.000,00 kuna kako bi se mogla napraviti rekonstrukcija mosta na Zagrebačkoj cesti preko Vuger potoka i urediti Trg Dragutina Domjanića. Potom je otvorio raspravu.
Stipe Jurić nadovezao se da prema Statutu Grada Zagreba i  Pravilima Gradske četvrti zatraženo je mišljenje mjesnih odbora i do sada je dalo mišljenje 19 mjesnih odbora od čega ih je 14 suglasno s Prijedlogom građenja, a 5 mjesnih odbora je protiv. Također napominje da je u razgovoru s predsjednicima mjesnih odbora većina rekla da je to sveobuhvatan dokument i da iz navedenog nisu mogli shvatiti šta se točno odnosi za Sesvete.
Ivan Dokša izrazio je svoje nezadovoljstvo važnosti i ovlasti Vijeća Gradske Sesvete jer smatra da se svako mišljenje Vijeća ne uvažava na Gradskoj skupštini Grada Zagreba.
Željko Grbavac apelira da je potrebno krenuti raditi sve ono što se obećavalo građanima Sesveta. Potom navodi da je htio još predložiti javnu rasvjetu na Glavnoj ulici u Sesvetskim Selima prema Dubokom jarku, ali ako Vijeće Gradske četvrti Sesvete ne može poduzeti ništa onda mora izraziti također svoje nezadovoljstvo. 
Zorica Gregurić također navodi da nije potrebno davati mišljenja ako se oni ne uvažavaju.
Stjepan Kezerić navodi da se za svaki predloženi prijedlog može dati pozitivno ili negativno mišljenje kako Vijeće Gradske četvrti odluči.
Vedran Ledinščić postavio je upit šta će od predloženog u Programu građenja ići u realizaciju.
Stjepan Kezerić odgovorio je da  ništa od predloženog od strane Gradske četvrti Sesvete, neće se realizirati u Programu građenja. 

/ Petar Bajan odlazi sa sjednice u 18,38/

	Vladimir Marić apelira da se traženje tehničke dokumentacije ponavlja iz godine u godinu te također navodi da će morati glasati protiv ovakvog Programa građenja.
	Magdalena Kozarić Špoljarić postavila je upit vezano za groblja na području Sesveta.
	Stjepan Kezerić odgovorio je da je i Gradskim grobljima umanjen proračun, ali svi započeti radovi bi se trebali napraviti. Potom navodi da ako će biti vidljivo do travnja 2022.g. da Gradski ureda za prostorno uređenje, izgradnju Grada, graditeljstvo, komunalne poslove i promet neće renovirati most na Zagrebačkoj cesti preko Vuger potoka predlaže da Vijeće Gradske četvrti osigura u Planu komunalnih poslova za 2022.g. sredstva za rekonstrukciju istog. 
	Ivan Krivačić navodi da treba biti svjestan trenutne financijske situacije u Gradu Zagrebu te da će glasati „za“ ovakav Program građenja, ali trebaju biti bolje i pravednije raspoređena sredstva.
	Matija Kralj apelira da se ne dobivaju signali iz Grada Zagreba da se Vijeće Gradske četvrti Sesvete uvažava, a također se ignoriraju građani i vijeća mjesnih odbora. Potom navodi da je u programu gradonačelnika Tomislava Tomaševića bilo da će se odluke donositi u suglasnosti s građanima preko mjesnih odbora i vijeća gradskih četvrti što do sada nije vidljivo. Shodno tome navodi da će biti protiv Programa građenja jer smatra da Sesvete zaslužuju više.
	Zorica Gregurić također navodi da će glasati protiv sve dok se ne uvrste prijedlozi Vijeća Gradske četvrti Sesvete.
Stjepan Kezerić daje na glasanje predloženi prijedlog.

	Vijeće većinom glasova, s 8 glasova „za“, i  5 glasa protiv  donijelo negativno mišljenje

Zaključak
o Programu građenja komunalne infrastrukture na području Grada Zagreba u 2022.-davanje mišljenja

/ Zaključak se prilaže zapisniku sjednice /

Ad 4) 
Stjepan Kezerić navodi da je svima dostavljen Prijedlog zaključka o Prijedlogu Programa održavanja javnih prometnih površina, građevina i uređaja javne namjene, javne rasvjete te izvanrednog održavanja nerazvrstanih cesta na području Grada Zagreba u 2022.- davanje mišljenja. Potom pojašnjava da preko navedenog Programa održavanja će se urediti Trg Dragutina Domjanića i napraviti rekonstrukcija mosta na Zagrebačkoj cesti preko Vuger potoka,
Vladimir Marić apelira da bi se trebalo prihvatit prijedlog jer će se bar napraviti rekonstrukcija mosta na Zagrebačkoj cesti preko Vuger potoka i urediti Trg Dragutina Domjanića.
Stjepan Kezerić daje na glasanje predloženi prijedlog.

Kako nije bilo primjedbi Vijeće je većinom glasova, s 11 glasova „za“, i  2 suzdržana glasa donijelo



Zaključak
o Programa održavanja javnih prometnih površina, građevina i uređaja javne namjene, javne rasvjete te izvanrednog održavanja nerazvrstanih cesta na području Grada Zagreba u 2022.- davanje mišljenja

/ Zaključak se prilaže zapisniku sjednice /

Ad 5) 
Stjepan Kezerić navodi da je svima dostavljen Prijedlog zaključka o Prijedlogu Programa asfaltiranja nerazvrstanih cesta I. reda u 2022. - davanje mišljenja te je otvorio raspravu. 
Stipe Jurić pojašnjava da se svake godine odredi jedna veća prometnica koju je potrebno urediti i Gradski ured za mjesnu samoupravu financira preko navedenog programa, potom navodi kako je ove godine prijedlog Ljudevita Posavskog od Slavonske avenije do Zagrebačke ceste.
Stjepan Kezerić nadovezao se da je Ljudevita Posavskoj jedna od najprometnijih ulica na području Gradske četvrti.
Matija Kralj postavio je upit da li se svake godine uspije urediti predložena prometnica.
Stjepan Kezerić odgovorio je da je Gradski ured za mjesnu samoupravu uložio pretprošle godine 10.000.000,00 kuna tako da ako se i ne stigne u godini realizirati predložene prometnice uvijek se nadoknadilo u narednom periodu.
Vladimir Marić navodi da iz navedenog vidljivo da je Gradska četvrt Sesvete dobila najviše sredstava što je za pohvalu.
Vedran Ledinščić predlaže da  se sredstva za Program asfaltiranja prenamjene u druge namjene jer smatra da bi bilo bolje urediti OŠ Luka.
Stjepan Kezerić odgovorio je da su sredstva namijenjena za asfaltiranje nerazvrstanih cesta i ne mogu se prenamijeniti. 
Magdalena Korazić Špoljarić predlaže Bjelovarsku ulicu.
Stjepan Kezerić navodi da se Bjelovarska ulica ne može uređivati jer je u planu u narednih 3 godine obnova odvodnje u Sesvetama.
Mihaela Husić postavila je upit zašto se onda asfaltirala ulica u Kraljevečkim Novakima.
Stipe Jurić odgovorio je da su tamo bili veliki kolotrazi te je Podružnica Zagrebačke ceste urgirala da se treba sanirati radi sigurnosti prometovanja.

Daljnje rasprave nije bilo Vijeće je jednoglasno donijelo.

Zaključak
o Programu asfaltiranja nerazvrstanih cesta I. reda u 2022.-davanje mišljenja

/ Zaključak se prilaže zapisniku sjednice /


Ad 6)
	Stjepan Kezerić navodi da je svima dostavljen Prijedlog zaključka o imenovanju ulice na području mjesnog odbora Drenčec. Potom je pojasnio da je prije 2 godine Vijeće Mjesnog odbora Drenčec donijelo zaključak i Vijeće Gradske četvrti Sesvete je dopisom podržalo prijedlog da se predmetna neimenovan ulica u Drenčecu nazove „Obiteljska ulica“ te je isti naziv dobio odobrenje od nadležnog Gradskog ureda za katastar. Nakon 2 godine pristiglo je očitovanje Odbora za imenovanje ulica, da je potrebno i donošenje zaključka sa sjednice Vijeća Gradske četvrti Sesvete kako bi se isto provelo. Vijeće Mjesnog odbora Drenčec i dalje se slaže s predloženim nazivom ulice te je otvorio raspravu.

Daljnje rasprave nije bilo Vijeće je jednoglasno donijelo.

Zaključak
o imenovanju ulice na području Mjesnog odbora Drenčec

/ Zaključak se prilaže zapisniku sjednice /

Ad 7)
	Stjepan Kezerić  navodi da je član Vijeća g. Matija Kralj predložio Prijedlog zaključka o dječjim vrtićima na području Gradske četvrti Sesvete te predsjednik apelira na važnost upisa djece u dječje vrtiće te je otvorio raspravu.
	Matija Kralj navodi da je 2021.g. ostalo neupisano 191 djece što je veliki problem. Ukidanjem mjere roditelj- odgajatelj (ukoliko se prijedlog prihvati) nakon 1. svibnja 2022. povećava se pritisak na dječje vrtiće, posebice u Sesvetama gdje će broj zahtjeva za upis djece, koja su bila obuhvaćena mjerom roditelj- odgajatelj, u dječje vrtiće na području Sesveta iznositi 500-800. Potom predlaže ubrzavanje postupka izgradnje dječjeg vrtića u Kašini i Sesvetskom Kraljevcu te stavljanje u funkciju gradskih objekata, prostora i zemljišta na području Sesveta, koje je potrebno prenamijeniti, proširiti ili dograditi kako bi se udovoljilo uvjetima dječjeg vrtića. Predložene lokacije su Dom zdravlja u Adamovcu, Područna škola u Belovaru i Područna škola u Cerju. Također navodi da bi trebalo planirati izgradnju novih dječjih vrtića na područjima mjesnih odbora gdje postoji velika potreba izgradnje. U Soblincu gravitira 15-18 mjesnih odbora i 10-12 tisuća stanovnika, na području Starog Brestja i Novog Brestja živi 12-14 tisuća stanovnika te postoje tri objekta dječjih vrtića sa 16 odgojnih skupina te na području Sesvetskih Sela i Sesvetske Selnice gdje živi 8-9 tisuća stanovnika i postoji objekt dječjeg vrtića s 8 odgojnih skupina. Navodi prema svemu navedenom stvarno je vidljiva potreba za dječjim vrtićima na području Gradske četvrti Sesvete te se treba poslati požurnice prema Gradu Zagrebu kako bi se čim prije riješio problem velikog broja neupisanih djece u dječje vrtiće svake godine. 
	Stjepan Kezerić pohvalio je prijedlog g. Matije Kralja te navodi da se treba vidjeti stanje objekata u Belovaru i Cerju. Potom navodi da prema izjavi zamjenice gradonačelnika dr.sc Danijele Dolenac planirana je izgradnja novih vrtića na području Grada Zagreba u narednom periodu. Apelira da se treba raditi na tome da se što prije sve realizira.
	Vladimir Marić također podržava Vijećnika g. Matiju Kralja. Smatra da bih Vijeće Gradske četvrti Sesvete trebalo više predlagati, šta želi da se radi na području Gradske četvrti Sesvete. Potom apelira da je potrebno prati izgradnju dječjeg vrtića u Sesvetskom Kraljevcu. Prema informacijama za prijašnjih sjednica Vijeća Gradske četvrti Sesvete rečeno je od gospođe Vande Ritz da bi građevinska dozvola trebala biti pravomoćna u listopadu, a izvedbeni projekti gotovi u prosincu ove godine pa je zamolio da se postavi upit prema Gradskom uredu za obrazovanje vezano za isto. 
	Magdalena Kozarić Špoljarić također podržava prijedlog g. Matije Kralja. 
	Stjepan Kezerić navodi da će se poslati upit prema nadležnom uredu vezano za dječji vrtić u Sesvetskom Kraljevcu.
	Ivan Dokša apelira ako još netko zna za neki prostor u vlasništvu Grada Zagreba koji bi se mogao također prenamijeniti u dječji vrtić trebalo bi poslati sve skupa da se ne donose ishitrene odluke.
	Stipe Jurić navodi da je prošle godine Vijeća Gradske četvrti dalo suglasnost vezano za izmjenu Urbanističkog plana uređenja za Staro Brestje-zapad gdje je predviđena izgradnja dječjeg vrtića.  Shodno tome planira se projektirati buduća prometnica koja bi vodila do novog dječjeg vrtića i koja bi bila nužni preduvjet za izgradnju dječjeg vrtića.
	Magdalena Kozarić Špoljarić postavila je upit da li Vijeće Mjesnog odbora Staro Breste treba donijeti zaključak vezano za izgradnju dječjeg vrtića. 
	Stipe Jurić odgovorio je da nije nužno i da Vijeće Gradske četvrti Sesvete može samostalno podnijeti prijedlog da se uvrsti kao prioritet u Program kapitalnog ulaganja i općenito za projektiranje kao nužna potreba zbog nedostatka mjesta u dječjim vrtićima na području Sesveta.
	Matija Kralj smatra da financije u ovom slučaju nisu problem jer se može financirati izgradnja dječjih vrtića preko Plana oporavka i otpornosti gdje je osigurano do 2026.g. 49 milijardi kuna te također ukidanjem mjere roditelj- odgojitelj u  proračunu za slijedeću godinu je ušteda  od 300 miliona kuna. Potom navodi da je bitno napravit projekte. 
	Magdalena Kozarić Špoljarić predlaže zemljišta u vlasništvu Grada Zagreba na području Vugrovca koja su izbačena za slijedeću sjednicu iz dnevnog reda. Smatra da se ne bi onda trebala prodati. 
	Stjepan Kezerić odgovorio je da u Vugrovcu ima novi dječji vrtić. 
	Željko Grbavac apelira da treba vršiti pritisak prema navedenom prijedlogu g. Matije Kralja.
	Damir Pigac nadovezao se da treba ispitati zemljišta u Iver naselju.
	Stjepan Kezerić navodi da je investitor koji je gradio naselje Iver otkupio cijelo zemljište.
	Mihaela Husić navodi da postoji gradsko zemljište istočno od  Ulice Mladena Halape i južno od Dugoselske.
	Stjepan Kezerić navodi da će se vršiti pritisak za izgradnju novih dječjih vrtića na području Gradske četvrti Sesvete

Daljnje rasprave nije bilo Vijeće je jednoglasno donijelo.

Zaključak
o dječjim vrtićima na području Gradske četvrti Sesvete

/ Zaključak se prilaže zapisniku sjednice /

Ad 8)
	Stjepan Kezerić otvorio je raspravu.
	Vedran Ledinščić navodi da je od ravnateljice od OŠ Luka dobio projekt sportskog igrališta kod OŠ Luka koji je napravljen još 2011.g. Postavio je upit da li će se igralište raditi prema tom projektu od ravnateljice ili je neki novi projekt napravljen. 
	Stjepan Kezerić navodi da nije zaprimio projekt od ravnateljice OŠ Luka te da je Podružnica Zrinjevac projektirala polivalentno sportsko igralište.
	Vinko Batinić predložio je da se šetnica uz Vuger potok nazove „Šetnica Hrvatskih branitelja“
	Stjepan Kezerić podržava prijedlog te navodi da će se poslati dopis prema nadležnim gradskim uredima.
	Vladimir Marić osvrnuo se na odgovor od Gradskih ljekarni. Apelira da bi se trebalo zatražiti promjene plana zapošljavanja i pravilnika ministarstva.
	Ivan Krivačić nadovezao se da je zatražio pomoć od predsjednice Hrvatske Ljekarničke komore. Potom navodi da će svim vijećnicima proslijediti odgovor od predsjednice po primitku. Također navodi da je kontaktirao i Zagrebačku županiju koja na istočnom dijelu nema dežurne ljekarne. Postoji mogućnost alternativnog rasporeda radnog vremena sa dežurnom ljekarno u Grižanskoj.
	Matija Kralj navodi da se privatna ljekarna može angažirati za dežurstva po noći. Potom iznosi da je na služenim stranicama Grada Zagreba otvoreno savjetovanje kojim se poništava besplatni priključak na vodu. Izrazio je svoje nezadovoljstvo jer je problem što nema izgrađene vodovodne mreže i ovim postupkom se neće poboljšati usluga gradske vodovodne mreže već će doći samo do uštede. 
	Stjepan Kezerić navodi da će se poslati ponovno dopis prema Gradskim ljekarnama i Gradskom uredu za zdravstvo.
	Željko Grbavac postavio je upit tko je zadužen za postavu tabla s nazivima ulica i nazivima naselja.
	Stipe Jurić odgovorio je da je za promjenu tabli s nazivom ulica zadužen Gradski ured za katastar, a za table s nazivom naselja je zadužen Gradski ureda za prostorno uređenje, izgradnju Grada, graditeljstvo, komunalne poslove i promet, Sektor za promet.

	
[bookmark: _GoBack]	Daljnje rasprave nije bilo, te je Vijeće završilo s radom u 19,55.

